Nikol Paŝinjan

Nikol PAŜINJAN (armene: Նիկոլ Փաշինյան; naskiĝis la 1-an de junio 1975) estas armena politikisto servanta kiel Ĉefministro de Armenio ekde la 8-a de majo 2018 (kiel funkcianta ĉefministro ekde la 16-a de oktobro 2018). Li estas iama ĵurnalisto kaj redaktisto.

Paŝinjan, elstara ĵurnalisto, unue fondis sian propran ĵurnalon en 1998, kiu estis fermita unu jaron poste. Li estis kondamnita dum jaro pro kalumnio kontraŭ tiama Ministro de Nacia Sekureco Serĵ Sargsjan. Li redaktis Hajkakan Ĵamanak (Armena Tempo) de 1999 ĝis 2012. Simpatianto de la unua prezidanto Levon Ter-Petrosjan, li estis tre kritika kun la dua prezidanto Robert Koĉarjan, Ministro de Defendo Serĵ Sargsjan, kaj iliaj aliancitaj oligarkoj. Paŝinjan gvidis negravan opozician partion en la parlamentaj elektoj de 2007, akirante 1,3% el la voĉdonoj. Li estis sincera subtenanto de Ter-Petrosjan, kiam ĉi-lasta faris politikan revenon antaŭ la prezidant-elekto en 2008. Ter-Petrosjan estis venkita de Serĵ Sargsjan en balotado kun ĝeneraligita voĉdona fraŭdo kaj perforto. Konata pro siaj akraj paroladoj, Paŝinjan havis gravan rolon en la postelektaj protestoj, kiuj estis perforte subpremitaj de registaraj fortoj la 1-an de marto 2008, rezultigante la morton de 10 homoj. Paŝinjan, kulpigita pri "organizado de amasaj malordoj", kaŝiĝis, nur por reaperi meze de 2009. Li estis kontestate kondamnita al sep jaroj en malliberejo; movo vaste vidita kiel politike motivita. Li estis liberigita en majo 2011 kiel parto de ĝenerala amnestio. Li estis elektita al parlamento de la ampleksa opozicia koalicio de Ter-Petrosjan, la Armena Nacia Kongreso, en 2012.

Li poste rompis amikecon kun Ter-Petrosjan pro politikaj kialoj, establante la partion Civila Kontrakto. Kune kun du aliaj opoziciaj partioj, Paŝinjan formis aliancon kun Eliro, kiu akiris preskaŭ 8% de la voĉdonoj en la parlamentaj elektoj de 2017. Li estis la gvidanto de la armena revolucio de 2018, kiu devigis la tiaman ĉefministron Serĵ Sargsjan demisii. La 1-an de majo 2018, li malsukcesis akiri sufiĉajn voĉojn de la parlamento por fariĝi ĉefministro, sed estis elektita en la dua voĉdono la 8-an de majo.

kategorio:Armenaj politikistoj
kategorio:Armenaj verkistoj
kategorio:Armenaj redaktoroj
kategorio:Armenaj ĵurnalistoj
kategorio:Armenaj aktivuloj
kategorio:Armenaj malliberuloj
Kategorio:Ĉefministroj de Armenio
Kategorio:Nuntempaj ŝtatestroj